
SERVICIUL IMPOZITE ȘI TAXE LOCALE 
Nr. 10095 / 12.09.2024
RAPORT DE SPECIALITATE
privind propunerea de aprobare a proiectului de hotărâre privind instituirea unor facilități 
fiscale și aprobarea procedurii de anulare a accesoriilor aferente obligațiilor bugetare 
restante la data de 31.08.2024 inclusiv, datorate bugetului local de către contribuabilii 
de pe raza administrativ-teritorială a Municipiului Marghita.
Având în vedere:
Referatul de aprobare înregistrat sub nr. 10094 din data de 12 septembrie 2024 al Primarului Municipiului Marghita;
Proiectul de hotărâre privind instituirea unor facilități fiscale și aprobarea procedurii de anulare a accesoriilor aferente obligațiilor bugetare principale restante la data de 31.08.2024 inclusiv, datorate bugetului local de către contribuabilii de pe raza administrativ-teritorială a Municipiului Marghita;
SERVICIUL IMPOZITE ȘI TAXE LOCALE prezintă următoarele:
       Din perspectivă tehnică precizăm faptul că, prin adoptarea Ordonanței nr. 107 din 04.09.2024, s-a conferit posibilitatea unităților administrativ-teritoriale de instituire a unor facilități fiscale, de anulare a accesoriilor în cazul obligațiilor bugetare restante la 31 august 2024 datorate bugetelor locale. În cazul obligațiilor bugetare restante la 31 august 2024, datorate bugetelor locale, prevederile ordonanței se aplică de către unitățile administrativ-teritoriale opțional, dacă consiliul local stabilește, prin hotărâre, aplicarea acestor prevederi și aprobă procedura de acordare a anulării accesoriilor.
Sfera de aplicare:
		Pentru toate categoriile de debitori, cum ar fi persoane fizice sau juridice, de drept public sau privat, asocieri și alte entități fără personalitate juridică, persoane fizice care desfășoară activități economice în mod independent sau exercită profesii liberale, unități administrativ-teritoriale sau subdiviziuni administrativ-teritoriale ale municipiului București ori instituții publice, astfel cum sunt definite prin Legea nr. 500/2002 privind finanțele publice, cu modificările și completările ulterioare, precum și prin Legea nr. 273/2006 privind finanțele publice locale, cu modificările și completările ulterioare, după caz care au obligații bugetare principale restante la data de 31 august 2024.
Prin obligații bugetare principale restante la data de 31 august 2024 inclusiv se înțelege:

a)  obligații bugetare pentru care s-a împlinit scadența sau termenul de plată până la data de 31 august 2024 inclusiv. Sunt considerate obligații bugetare principale restante și obligațiile bugetare principale datorate de debitorul aflat în insolvență pentru care s-a împlinit scadența până la data de 31 august 2024 inclusiv, independent de existența unui tabel de creanțe sau a unui program de plată a creanțelor;
b)  diferențele de obligații bugetare principale stabilite prin decizii de impunere comunicate până la data de 31 august 2024 inclusiv, chiar dacă pentru acestea nu s-a împlinit termenul de plată prevăzut la art. 156 alin. (1) din Legea nr. 207/2015 privind Codul de procedură fiscală, cu modificările și completările ulterioare, precum și diferențele de obligații bugetare principale aferente perioadelor fiscale de până la data de 31 august 2024 inclusiv, stabilite de organul fiscal local prin decizie de impunere emisă și comunicată până la data intrării în vigoare a prezentei ordonanțe de urgență, ca urmare a unui control fiscal;
c)  obligațiile bugetare principale aferente perioadelor fiscale de până la data de 31 august 2024 inclusiv, stabilite prin decizie de impunere emisă din oficiu de organul fiscal sau prin declarație de impunere depusă cu întârziere de către contribuabil, în perioada cuprinsă între 1 septembrie 2024 și data depunerii cererii de anulare a accesoriilor inclusiv;
d) alte obligații de plată individualizate în titluri executorii emise potrivit legii și existente în evidența organului fiscal în vederea recuperării la data de 31 august 2024 inclusiv, precum și obligațiile bugetare principale stabilite de alte organe decât organele fiscale, aferente perioadelor fiscale de până la data de 31 august 2024, transmise spre recuperare organelor fiscale în perioada cuprinsă între 1 septembrie 2024 și data depunerii cererii de anulare a accesoriilor inclusiv.
Din perspectivă juridică sunt incidente şi aplicabile următoarele prevederi legale:
-O.U.G. nr. 57/2019 privind Codul Administrativ:
Art. 129 alin. 1, potrivit cărora "Consiliul local are iniţiativă şi hotărăşte, în condiţiile legii, în toate problemele de interes local, cu excepţia celor care sunt date prin lege în competenţa altor autorităţi ale administraţiei publice locale sau centrale";
Art. 129 alin. 4 lit.c potrivit cărora Consiliul local exercită următoarele categorii de atribuţii:" stabileşte şi aprobă impozitele şi taxele locale, în condiţiile legii";
- Ordonanţa nr. 107 din 04.09.2024 pentru reglementarea unor măsuri fiscal-bugetare în domeniul gestionării creanțelor bugetare, precum și pentru  modificarea și completarea unor acte normative, care potrivit prevederilor art. X, conferă, posibilitatea Consiliului local de a stabili printr-o hotărâre procedura de anulare a accesoriilor aferente obligaţiilor bugetare restante restanţe la 31.08.2024 inclusiv, datorate bugetului local de către contribuabilii de pe raza administrativ-teritorială a Municipiului Marghita.
„ART. X. 
(1) În cazul obligațiilor bugetare restante la data de 31 august 2024 inclusiv, datorate bugetelor locale, prevederile art. II-IX se aplică de către unitățile administrativ-teritoriale, opțional, cu condiția ca aplicarea acestor prevederi să fie stabilită prin hotărâre a consiliului local.
(2) Prin hotărârea prevăzută la alin. (1), consiliul local aprobă și procedura de acordare a anulării accesoriilor cu respectarea dispozițiilor art. II-IX. ”

    Beneficiarii și bugetul estimat
(1) Numărul estimat de posibili beneficiari este de cca. 1.379 din care 1.321-persoane fizice, 58-persoane juridice.
(2) Valoare totală estimată a facilităţilor (accesorii susceptibile de anulare) care poate fi acordată în cadrul prezentei proceduri, pe întreaga durată de aplicare a acesteia, este de cca.  691.197 lei din care 625.895 lei aferentă persoanelor fizice si 64.887 lei aferentă persoanelor juridice.
Valoare totală estimată a sumelor de încasat, în cadrul prezentei proceduri, pe întreaga durată de aplicare a acesteia, este de cca. 2.601.908 lei din care 2.092.509 lei aferentă persoanelor fizice si 509.399 lei aferentă persoanelor juridice
Din punct de vedere juridic, raportat la dispoziţiile art. 129 alin.1, alin. 4 lit.c, alin. 14 din O.U.G. nr. 57/2019 privind Codul Administrativ şi art. X din Ordonanţa nr. 107 din 04 septembrie 2024 pentru reglementarea unor măsuri fiscal-bugetare în domeniul gestionării creanțelor bugetare, precum și pentru  modificarea și completarea unor acte normative, proiectul de hotărâre îndeplineşte condiţiile legale pentru a fi supus dezbaterii şi aprobării plenului Consiliului Local.

